ཞང་ཞུང་མེ་རིའི་བཀྲ་ཤིས་འོད་འབར་མ་བཞུགས།༄༅༅།། །།ཡངས་ཤིང་རྒྱ་ཆེ་ནམ་མཁའི་རང་བཞིན་ཅན། བསྐལ་པ་མེ་འབར་ཆོ་འཕྲུལ་གཞལ་ཡས་ཁང་། ཕོ་བྲང་གཞལ་ཡས་བཀྲ་ཤིས་གང་ལེགས་པ། དིང་འདིར་བཀྲ་ཤིས་འཇིགས་སྐྲག་མེད་པར་ཤོག །།སྤྲོས་བྲལ་མཐར་ཐུག་རྒྱལ་པོ་བོན་གྱི་སྐུ། ཨ་ཏི་མུ་ཝེར་བཀྲ་ཤིས་གང་༴། དིང་འདིར་བཀྲ་ཤིས་སྐྱེ་མེད་དོན་རྟོགས་ཤོག །།མཚན་དཔེ་དཔལ་འབར་ལོངས་སྤྱོད་རྫོགས་པའི་སྐུ། ཀུ་བྱི་མང་ཀེའི་བཀྲ་ཤིས་གང་༴། དིང་འདིར་བཀྲ་ཤིས་མཚན་དཔེ་རྫོགས་པར་ཤོག །།ཐབས་ལ་མཁས་པ་བདག་ཉིད་སྤྲུལ་པའི་སྐུ། བདུད་འདུལ་རྒྱལ་པོའི་བཀྲ་ཤིས༴། དིང་འདིར་བཀྲ་ཤིས་འགྲོ་བ་འདུལ་བར་ཤོག །།ཐབས་ཤེས་ཟུང་འབྲེལ་སྦྱོར་སྒྲོལ་རོལ་པ་ཆེ། གསང་བའི་ཡུམ་གཉིས་བཀྲ་ཤིས་གང་ལེགས་པ། དིང་འདིར་བཀྲ་ཤིས་གསལ་སྟོང་དོན་རྟོགས་ཤོག །།མི་དགེ་ཚར་བཅད་དགེ་བཅུ་མཐའ་རུ་ཕྱིན། ཁྲོ་བོ་ཡབ་བཅུའི་བཀྲ་ཤིས་གང་ལེགས་པ། དིང་འདིར་བཀྲ་ཤིས་ལོག་འདྲེན་འདུལ་བར་ཤོག །།ཉོན་མོངས་གནས་དག་ཕ་རོལ་ཕྱིན་བཅུ་རྫོགས། ཁྲོ་མོ་ཡུམ་བཅུའི་བཀྲ་ཤིས༴། དིང་འདིར་

བཀྲ་ཤིས་ས་བཅུ་ནོན་པར་ཤོག །།མི་བསྡུག་དབུ་བརྙན་འཇིགས་པའི་གད་རྒྱང་ཅན། འགུག་སྒྲོལ་ཉི་ཤུའི་བཀྲ་ཤིས་གང་ལགས་པ། དིང་འདིར་བཀྲ་ཤིས་དགྲ་བགེགས་སྒྲོལ་བར་ཤོག །།ལོག་ལྟ་བསྒྲལ་ཞིང་བསྟན་པའི་རུ་དར་ཕྱར། དམག་དཔོན་མ་བཞིའི་བཀྲ་ཤིས་གང་༴། དིང་འདིར་བཀྲ་ཤིས་བསྟན་པ་སྲུང་བར་ཤོག །།རྫུ་འཕྲུལ་ཞབས་ལྡན་བསྟན་པའི་བྱ་ར་མཛད། ཕོ་ཉ་བཅུ་གཉིས་བཀྲ་ཤིས་གང་༴། དིང་འདིར་བཀྲ་ཤིས་ཐོག་སྡུག་མེད་པར་ཤོག །།འཇིག་པའི་སྒོ་གཅོད་མི་བསྡུག་རྔམ་པའི་གཟུགས། སྒོ་བ་གྱད་བཞིའི་བཀྲ་ཤིས་གང་༴། དིང་འདིར་བཀྲ་ཤིས་བར་ཆད་མེད་པར་ཤོག །།སུམ་བརྒྱ་དྲུག་ཅུས་གྱེར་སྤུངས་བསྟན་པ་སྲུང་། ཏི་ཀའི་ལྷ་ཚོགས་བཀྲ་ཤིས་གང་༴། དིང་འདིར་བཀྲ་ཤིས་དགྲ་བགེགས་ཤུགས་སྒྲོལ་ཤོག །།ལས་ཀྱི་ཕོ་ཉ་སྔོན་གྱི་ཐ་ཚིག་ཅན། སྲིད་པའི་སྨན་ཚོགས་བཀྲ་ཤིས་གང་༴། དིང་འདིར་བཀྲ་ཤིས་སྐུ་ཚེ་རིང་པར་ཤོག །།འོད་སྟོང་འབར་བའི་ཚ་ཟེར་ཕྱོགས་བཅུར་འཕྲོ། བླ་མ་བརྒྱུད་པའི་བཀྲ་ཤིས་གང་༴། དིང་འདིར་བཀྲ་ཤིས་དགོས་འདོད་འབྱུང་བར་ཤོག །།རིན་ཆེན་ནོར་བདུན་བཀྲ་ཤིས་རྫས་བརྒྱད་སོགས། འདོད་འབྱུང་

རྫས་ཀྱི་བཀྲ་ཤིས་གང་ལགས་པ། དིང་འདིར་བཀྲ་ཤིས་ཕུན་སུམ་འཚོགས་པར་ཤོག །།དུ་སམ་བོང་ངེ་མང་ཐུན་དཀར་མངར་སོགས། ཞལ་ཟས་ཚོགས་ཀྱི་བཀྲ་ཤིས་གང་ལགས་པ། དིང་འདིར་བཀྲ་ཤིས་ཟད་མེད་སྤྱོད་པར་ཤོག །།གཡུང་དྲུང་འཁོར་ལོ་པད་མ་རིན་པོ་ཆེ། ཕྱོགས་དང་རིས་མེད་བཀྲ་ཤིས་གང་ལགས་པ། དིང་འདིར་བཀྲ་ཤིས་མི་འགྱུར་བརྟན་པར་ཤོག ཅེས་བཀྲ་ཤིས་གསོལ་ལོ།། ཅེས་པའི་ཚུལ་འདི་ནི་རང་རིག་པ་མཁས་ཆེན་པའི་ཕྱུག་ཚང་བྱ་བྲལ་གཡུང་དྲུང་རྒྱལ་མཚན་གྱིས་སྦྱར་བའོ།། བསྟན་པ་དང་སེམས་ཅན་ལ་ཕན་ཐོག་པར་ཤོག བཀྲ་ཤིས་པར་ཤོག །

blank page

།།